Edvard Eriksen
Edvard Christian Johannes Eriksen (10. märts 1876 Kopenhaagen – 12. jaanuar 1959 Kopenhaagen) oli islandi juurtega taani skulptor. Tema tuntuim teos on 23. augustil 1913 Kopenhaageni sadama lähistele Langelinie parki paigaldatud skulptuur "Väike merineitsi". 1894–1899 õppis ta kunstiakadeemias. 1908–1919 oli ta samas õppejõud. 1930–1953 oli ta Thorvaldseni muuseumi kollektsiooni hooldaja. 1900. aastal abiellus ta Eline Vilhelmine Mølleriga, kellega tal oli viis last. Eline Vilhelmine oli kunstniku modelliks nii "Väikse merineitsi" kui ka teiste skulptuuride loomisel.